section_heading: Oblik i veličina papira
paragraph_text: Oblik i veličina papira rezanog u listove izražava se formatima papira. Formati su uvjetovani širinom proizvodnih strojeva u grafičkoj industriji i industriji papira, te ekonomskim, praktičnim i estetskim čimbenicima. Nekada je prilikom ručne izrade papira format ovisio o veličini i obliku ručnog sita. Kasnije su formate papira određivali pojedini proizvođači papira, pa je bilo više različitih i međusobno neusklađenih formata. Dogovorom njemačkih proizvođača papira postignutim 1883. bilo je određeno 12 formata, koji su se tada počeli mnogo primjenjivati. U njemačkoj i u nekim drugim europskim zemljama uvedeni su 1920. standardni formati, koji se od tada primjenjuju i u našoj zemlji u grafičkoj industriji i industriji papira.